Miltiades Caridis
Store norske leksikon,Kunst og estetikk,Musikk,Klassisk musikk,Internasjonale dirigenter
Miltiades Caridis var en tysk-gresk dirigent. Han huskes som sjefdirigent for Oslo-Filharmonien i 1969–1975 og fast gjestedirigent for Danmarks Radios Symfoniorkester i 1962–1969.
Bakgrunn og utdannelse Caridis var født i Gdansk, som da var den «frie by» Danzig med stor tysk befolkning. Moren var tysk og faren gresk. Han fikk mesteparten av sin oppvekst i Dresden, før familien flyttet til Athen i 1938. Etter andre verdenskrig studerte han direksjon ved konservatoriet i Wien med blant andre Hans Swarowsky. Karriere Caridis hadde sin første faste post 1948–1959 ved operaen i Graz. Han var 1959–1962 dirigent i Köln hvor han ledet operaforestillinger og symfonikonserter. Han ledet 1960–1967 Philharmonia Hungarica med ungarske musikere i eksil, og gjestet etter hvert ved et stort antall orkestre, blant annet som fast gjestedirigent ved Danmarks Radios Symfoniorkester 1962–1969. Caridis var sjefdirigent for Oslo-Filharmonien 1969–1975, etter Øivin Fjeldstad og Herbert Blomstedt. Det ble et godt samarbeid, med et variert repertoar og innspillinger av musikk av blant andre Johan Svendsen og Arne Nordheim. Caridis og Oslo-Filharmonien gjestet Festspillene i Bergen i 1973 med Gustav Mahlers 3. symfoni på programmet. Ved den første utdelingen av Spellemannprisen i 1973 mottok Oslo-Filharmonien og Caridis prisen for klassisk musikk for sin innspilling av verker av Fartein Valen. Caridis var 1975–1981 generalmusikkdirektør i Duisburg i Tyskland. Han ledet Tonkünstler-Orchester i Wien 1978–1988. Fra slutten av 1980-tallet bodde han igjen i Athen. Her var han dirigent i den statlige greske kringkastingen frem til sin død. Caridis var en faglig dyktig dirigent med interesse for det moderne repertoaret. Han ledet også mesterklasser i direksjon. Les mer i Store norske leksikon Oslo-Filharmonien